దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
వరుణ్ తేజ్ స్పేస్ ఫిల్మ్.. ఆగస్టు 15న టైటిల్, విడుదల తేదీ!
‘ఘాజీ’ దర్శకుడు సంకల్ప్ రెడ్డి‌తో మెగా ప్రిన్స్ వరుణ్ తేజ్ సినిమా చేస్తున్న సంగతి తెలిసిందే. స్పేస్ అడ్వంచర్‌గా తెరకెక్కుతోన్న ఈ చిత్రానికి ఏం పేరు పెడతారా అని మెగా అభిమానులతో పాటు సినీ ప్రేక్షకులు ఆసక్తిగా ఎదురుచూస్తున్నారు.
Samayam Telugu | Updated:
Aug 12, 2018, 04:02PM IST
‘ఘాజీ’ దర్శకుడు సంకల్ప్ రెడ్డి‌తో మెగా ప్రిన్స్ వరుణ్ తేజ్ సినిమా చేస్తున్న సంగతి తెలిసిందే. స్పేస్ అడ్వంచర్‌గా తెరకెక్కుతోన్న ఈ చిత్రానికి ఏం పేరు పెడతారా అని మెగా అభిమానులతో పాటు సినీ ప్రేక్షకులు ఆసక్తిగా ఎదురుచూస్తున్నారు. అయితే సినిమా టైటిల్‌తో పాటు, విడుదల తేదీని కూడా ఆగస్టు 15వ తేదీ ఉదయం 9.30 గంటలకు ప్రకటించనున్నారు. ఈ మేరకు చిత్ర యూనిట్ ఒక కాన్సెప్ట్ పోస్టర్‌ను విడుదల చేసింది. అంతరిక్షంలో శాటిలైట్‌కు దగ్గరగా ఓ వ్యోమగామి పోస్టర్‌లో కనిపిస్తున్నాడు. బహుశా ఆ వ్యోమగామి వరుణ్ తేజ్ కావచ్చు. ‘ఘాజీ’ సినిమాతో అండర్ వాటర్ థ్రిల్లర్‌ను చూపించిన దర్శకుడు సంకల్ప్.. ఇప్పుడు ఈ చిత్రంతో ప్రేక్షకులను అంతరిక్షంలోకి తీసుకెళ్లనున్నారు.
అత్యుత్తమ సాంకేతిక విలువలతో ఈ చిత్రాన్ని తెరకెక్కిస్తున్నారు. యాక్షన్ ఎపిసోడ్‌లను హాలీవుడ్ నిపుణులతో కంపోజ్ చేయించారు. చిత్రీకరణలోనే అంతరిక్షం భావన రావడానికి సున్నా గురుత్వాకర్షణ శక్తి వద్ద షూటింగ్ చేస్తున్నారు. దీని కోసం ప్రత్యేకంగా సెట్స్ డిజైన్ చేశారు. వరుణ్ తేజ్‌తో పాటు ఇతర తారాగణం కూడా జీరో గ్రావిటీలో షూటింగ్ చేయడానికి శిక్షణ కూడా తీసుకున్నారు. ఆదిత్యరావు హైదరి, లావణ్య త్రిపాఠి హీరోయిన్లుగా నటిస్తున్న ఈ చిత్రాన్ని ఫస్ట్‌ ఫ్రేమ్ ఎంటర్‌టైన్‌మెంట్స్ పతాకం కింద సాయి బాబు జాగర్లమూడి, రాజీవ్ రెడ్డి నిర్మిస్తున్నారు. దర్శకుడు క్రిష్ ఈ చిత్రాన్ని సమర్పిస్తున్నారు.
కాగా, ఈ చిత్రంలో సత్యదేవ్, శ్రీనివాస్ అవసరాల కీలక పాత్రల్లో నటిస్తున్నారు. ‘కంచె’, ‘గౌతమిపుత్ర శాతకర్ణి’ చిత్రాలకు సినిమాటోగ్రఫీ అందించిన జ్ఞాన శేఖర్ వీఎస్.. ఈ చిత్రానికి కెమెరామెన్‌గా వ్యవహరిస్తున్నారు. ప్రశాంత్ విహారి సంగీతం సమకూరుస్తున్నారు. రాజీవ్ రాజశేఖరన్ సారథ్యంలో కంప్యూటర్ గ్రాఫిక్స్ చేస్తున్నారు. కార్తిక్ శ్రీనివాస్ ఎడిటర్.